b'\n_START_ARTICLE_\nMonopat\xc3\xad\n_START_SECTION_\nHist\xc3\xb2ria\n_START_PARAGRAPH_\nEs pot afirmar que aquest esport, tot i practicar-se sobre l\'asfalt, va n\xc3\xa9ixer al mar. Molts dels seus practicants el van considerar un nou estil de vida, que va canviar les onades i la for\xc3\xa7a del mar per rodes i la pr\xc3\xb2pia for\xc3\xa7a._NEWLINE_El monopat\xc3\xad va sorgir l\'estiu de 1962 a Calif\xc3\xb2rnia un dia sense onades, quan uns joves surfistes pensaven la manera de poder divertir-se sense la necessitat d\'onades, i va sorgir la idea de posar rodes a la taula de surf._NEWLINE_El monopat\xc3\xad proporcionava als seus riders l\'experimentaci\xc3\xb3 d\'unes sensacions molt semblants a les del surf, per\xc3\xb2 sense la necessitat de posar-se a l\'aigua. Aquest invent permetia als riders mantenir la forma i era una manera m\xc3\xa9s d\'entrenar-se sense dependre de les onades del mar._NEWLINE_Van comen\xc3\xa7ar a crear-se molts clubs, associacions, concursos i campionats, per\xc3\xb2 era tot just els inicis, ja que calia tenir en compte tamb\xc3\xa9, en part, les caigudes doloroses i el soroll que produ\xc3\xafen, ja que els monopatins encara lliscaven sobre una primitiva taula amb rodes met\xc3\xa0l\xc2\xb7liques. Per tot aix\xc3\xb2, a la primera euf\xc3\xb2ria li va seguir una campanya de descontentament, desprestigi i decepci\xc3\xb3. \xc3\x89s llavors, l\'any 1970, quan va apar\xc3\xa8ixer la figura de Frank Nasworthy, que observ\xc3\xa0 que el problema del monopat\xc3\xad eren les rodes, que eren met\xc3\xa0l\xc2\xb7liques i no oferien gens d\'adher\xc3\xa8ncia, a m\xc3\xa9s del fet que frenaven molt. Com a substitut de l\'acer es van inventar les rodes de silicona, de pl\xc3\xa0stic dur o d\'epoxi, materials que oferien una adher\xc3\xa8ncia superior i una resist\xc3\xa8ncia i una lleugeresa m\xc3\xa9s bona que el metall, a m\xc3\xa9s d\'evitar el soroll que feien les rodes met\xc3\xa0l\xc2\xb7liques._NEWLINE_Actualment, l\'afici\xc3\xb3 al monopat\xc3\xad es troba per tot el m\xc3\xb3n i hi ha milers de marques, competicions i espais relacionats amb aquesta pr\xc3\xa0ctica. El que va comen\xc3\xa7ar com una manera d\'entrenar-se s\'ha convertit en un estil de vida que compta amb milers d\'afeccionats arreu.\n_START_SECTION_\nTrucs de Lip\n_START_PARAGRAPH_\nS\xc3\xb3n els que es fan als cantons de les rampes. En aquests trucs s\'intenta mantenir l\'equilibri sobre el "coping" el m\xc3\xa0xim possible en diferents posicions. Per exemple, tots els trucs com ara axel, feeble, smith blunt, nose blunt, fs lipes, bs lipes, etc., es poden combinar amb flips, heelflips, 360 flip...\n_START_SECTION_\nTrucs de Flip\n_START_PARAGRAPH_\nEls trucs de flip consisteixen a fer girar la taula en diferents eixos i tornar a caure-hi a sobre despr\xc3\xa9s d\'un salt, de manera que quan hi ets a l\'aire hi ha un moment en qu\xc3\xa8 el monopat\xc3\xad no est\xc3\xa0 en contacte amb els peus. Per exemple: 360 flip, varial hellflip, hardflip... Depenent de l\'altura del salt, es pot sumar i fer un altre truc. Per exemple, fs pop late flip.\n_START_SECTION_\nTrucs de Grind\n_START_PARAGRAPH_\nEls trucs de grind b\xc3\xa0sicament consisteixen en el fet que en saltar es llisqui sobre qualsevol superf\xc3\xadcie, com per exemple baranes o cantonades on es pugui lliscar i mantenir l\'equilibri. N\'hi ha de dos tipus: els grinds, que es fan amb els eixos 50-50, 5-0 (nosegrind, smithgrind, feeble, crooked, overcrook...) i els slides, que s\xc3\xb3n els que es fan amb la taula (bluntslide, tailslide, noseslide, boardslide, lipslide). Tamb\xc3\xa9 hi ha slides amb la taula a l\'inrev\xc3\xa9s, com el darkslide. Abans de realitzar aquests trucs, cal que la superf\xc3\xadcie sobre la qual s\'efectua el truc estigui degudament lubricada per a un millor lliscament. S\'acostuma a fer servir cera.\n_START_SECTION_\nTrucs de manual\n_START_PARAGRAPH_\nEls trucs de manual s\xc3\xb3n aquells als quals es mant\xc3\xa9 l\'equilibri amb dues rodes, o fins i tot nom\xc3\xa9s amb una: manual, nosemanual, switch manual, fakie manual, nollie manual.\n_START_SECTION_\nTrucs de Flatland\n_START_PARAGRAPH_\nS\xc3\xb3n aquells que es fan a una superf\xc3\xadcie llisa i no es necessita molt d\'espai; per exemple, el pogo.\n_START_SECTION_\nOllie\n_START_PARAGRAPH_\nTamb\xc3\xa9 anomenat ol\xc2\xb7li (manlleu de l\'angl\xc3\xa8s). \xc3\x89s el truc b\xc3\xa0sic de l\'skateboard. Consisteix a botar amb la taula, sense agafar-la amb la m\xc3\xa0. T\xc3\xa9 diverses variants: el boned ollie, un salt m\xc3\xa9s est\xc3\xa8tic per\xc3\xb2 molt m\xc3\xa9s dif\xc3\xadcil, el fakie, nollie, el nollie o switch ollie, que consisteix a fer l\'ollie a l\'inrev\xc3\xa9s, \xc3\xa9s a dir, si normalment l\'skater pica a l\'esquerra i grata cap a la dreta, en aquest cas, pica a la dreta i grata cap a l\'esquerra.\n_START_SECTION_\nWallride\n_START_PARAGRAPH_\nConsisteix a patinar amb una taula per la paret o per una inclinaci\xc3\xb3 considerable.\n_START_SECTION_\nModalitats\n_START_PARAGRAPH_\nActualment hi ha tres modalitats de competici\xc3\xb3: el descens, l\'street i l\'skatepark. Cada un t\xc3\xa9 els seus secrets, i cada rider utilitza uns skates que aparentment semblen iguals, per\xc3\xb2 que s\xc3\xb3n completament diferents. La modalitat de descens \xc3\xa9s especialment practicada a les ciutats amb grans pendents en els seus carrers com San Francisco o Rio de Janeiro. Es tracta d\'agafar la m\xc3\xa0xima velocitat per avan\xc3\xa7ar els teus contrincants._NEWLINE_La modalitat de street, com el seu nom indica, es pot practicar a qualsevol lloc del carrer que tingui el terra una mica llis i disposi d\'una mica d\'espai (una pla\xc3\xa7a \xc3\xa9s ideal). L\'objectiu d\'aquesta modalitat \xc3\xa9s usar els peus per fer moure l\'skate cap on tu vols, sense necessitat de les mans.En aquesta modalitat \xc3\xa9s on comencen a sorgir els anomenats tricks o trucs, dels quals se n\'han descrit un gran nombre._NEWLINE_La modalitat de skatepark \xc3\xa9s molt semblant a la de street, per\xc3\xb2 amb la difer\xc3\xa8ncia que, a m\xc3\xa9s del mobiliari urb\xc3\xa0, tamb\xc3\xa9 s\'utilitza mobiliari especial, com half-pipes, box\'s o walls.\n_START_SECTION_\nCompeticions\n_START_PARAGRAPH_\n- Competici\xc3\xb3 per torns o freestyle: es duu a terme en un skatepark, on els patinadors fan torns en grups de tres o quatre i, durant un temps donat, surten i fan una s\xc3\xa8rie d\'acrob\xc3\xa0cies lliurement, les quals es valoraran en funci\xc3\xb3 de la seva complexitat, al\xc3\xa7ada, risc, o pulcritud en la seva realitzaci\xc3\xb3._NEWLINE_Les categories s\xc3\xb3n amateur i professional, i els grups aniran en funci\xc3\xb3 de l\'edat dels participats. No estar\xc3\xa0 perm\xc3\xa8s d\'obstaculitzar els altres participants: \xc3\xa9s una acci\xc3\xb3 que s\'ha de castigar amb l\'expulsi\xc3\xb3 o la p\xc3\xa8rdua del torn, segons la seva gravetat._NEWLINE_Aquestes proves solen acollir un gran nombre de participants, ja que en elles hi ha la possibilitat d\'aconseguir un patrocinador o de guanyar un premi en met\xc3\xa0l\xc2\xb7lic. La durada de cada ronda \xc3\xa9s d\'uns 3 minuts._NEWLINE_- SKATE: en aquesta competici\xc3\xb3 no es permet l\'\xc3\xbas de rampes, i nom\xc3\xa9s es poden fer trucs de gir del pat\xc3\xad en l\'aire (flips). Quan un participant realitza un truc, l\'altre ha de copiar-lo. Si no \xc3\xa9s capa\xc3\xa7 de copiar-lo o el falla, obt\xc3\xa9 una lletra, S, K, A, T i E, successivament. Quan un dels jugadors completa la paraula "skate", la competici\xc3\xb3 ha acabat, i esdev\xc3\xa9 guanyador el que no ha completat la paraula._NEWLINE_En aquestes proves, els participants solen ser dos, encara que tamb\xc3\xa9 poden participar fins a deu jugadors. La durada de la prova \xc3\xa9s variable._NEWLINE_- Carrera: prova de gran risc, que sol ser underground, \xc3\xa9s a dir, que no \xc3\xa9s oficial i que, per aix\xc3\xb2, el perill \xc3\xa9s molt m\xc3\xa9s gran. Consisteix a baixar un pendent asfaltat a gran velocitat sobre un monopat\xc3\xad, i es poden situar drets o asseguts, segons la necessitat. Les velocitats assolides poden arribar als 80\xc2\xa0km/h i, si b\xc3\xa9 en comptades ocasions, les caigudes s\xc3\xb3n \xc3\xb2bviament terribles, amb fractures i contusions.'